ไฟแนนซ์ทูเดย์
หากใครนั่งรถผ่านถนนพหลโยธิน สีลม จะเห็นป้อมปราการ
30 ต.ค. 2565

หากใครนั่งรถผ่านถนนพหลโยธิน สีลม จะเห็นป้อมปราการ
โดย..ช.ชดา 
ถุงทรายหน้าธนาคารหลายแห่งที่วางกันหนาและสูงปรี๊ดดูเหมือนโอเวอร์ ทำให้นึกถึงเงินที่ถมลงไปในการป้องกันน้ำท่วมของแต่ละธนาคารคงมากโข แต่คุณปั้น บัณฑูร ล่ำซำ ซีอีโอ ธนาคารกสิกรไทย บอกว่า ยังไงก็ต้องทำ เสียเงินร้อยล้านดีกว่าเสียพันล้าน
รัฐมนตรีเฟซบุ๊ก ธีระชัย ภูวนาถนรานุบาล รมว.คลัง ขึ้นเฟซบุ๊กให้กำลังใจผู้ประสบภัยน้ำท่วมทุกคน ยืนยันว่าเจ้าหน้าที่ทุกคนทุ่มเททำงานหนัก ข้าราชการ ตำรวจ ทหาร และเอกชนจิตอาสา มาช่วยกันโดยไม่มีค่าตอบแทน ทำงานกันไม่มีหยุด
รมว.คลังแย้มว่า ตัวเองก็ต้องย้ายไปเช่าโรงแรมนอนเช่นกัน แต่ในท้ายของคอมเมนต์ โดนชาวเครือข่ายสังคมออนไลน์รุมถามว่าไปนอนโรงแรมใช้เงินส่วนตัวหรือเงินหลวง ก็ว่ากันไป
เยาวลักษณ์ พูลทอง ผู้ช่วยกรรมการผู้จัดการ ธนาคารกรุงไทย ผู้มีบ้านอยู่ที่เมืองเอก ได้กลายเป็นผู้อพยพถาวรไปแล้ว แต่ ดร.จุ๋ม ก็ยังไปทำงานทุกวัน และไปช่วยทำครัวสดส่งอาหารให้ผู้ประสบภัย ทั้งที่ใจก็ห่วงบ้าน แต่ ณ เวลานี้ ดร.จุ๋มบอกว่า ไม่เป็นไรชีวิตก็ต้องดำเนินต่อไป
ผู้บริหารธนาคารไทยพาณิชย์ กระจายไปทำงานยังศูนย์ 4 แห่ง ที่แจ้งวัฒนะ ชิดลม สุขุมวิท และพระราม 4 หลังจากที่สำนักงานใหญ่น้ำท่วมทางเข้าธนาคารในระดับสูง พนักงานต้องนั่งรถทหารและรถตู้ไปทำงาน ส่วนคุณเคซี กรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ ยึดหัวหาดที่สำนักชิดลม อดีตสำนักงานใหญ่เก่า เป็นที่ทำงานชั่วคราวไปก่อน
ส่วน ประสาร ไตรรัตน์วรกุล ผู้ว่าการแบงก์ชาติ ยังประชุมผ่านวิดีโอ คอนเฟอเรนซ์ ห้าโมงเย็นกับนายแบงก์ทุกวัน เพื่อสอบถามปัญหาและสถานการณ์ และคาดว่าจะประชุมต่อไปจนกว่าน้ำจะแห้ง